
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  4 aprilie  2007               

Pl-x  116/2007                      


A V I Z

                  asupra propunerii legislative pentru completarea art. 10 alin. (4) din Legea Învăţământului nr.84/1995 republicată cu modificările şi completările ulterioare privind instituirea Bursei Şcolare „Guvernul României”
               În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea art. 10 alin. (4) din Legea Învăţământului nr.84/1995 republicată cu modificările şi completările ulterioare privind instituirea Bursei Şcolare „Guvernul României”, iniţiată de un grup de 16 deputaţi, trimisă cu adresa nr. Pl-x 116 din 26 martie 2007  şi înregistrată cu nr.31/313 din 27 martie 2007.
 
  În conformitate cu dispoziţiile art.75 alin.(1) din Constituţia României, republicată şi ale art. 92 alin. (8) pct.2 lit.e) din Regulamentul Camerei Deputaţilor, republicat, Camera Deputaţilor este prima Cameră sesizată.
            Consiliul Legislativ, prin avizul nr.365 din 20.03.2007, a avizat favorabil propunerea legislativă, cu observaţii şi propuneri.

            Guvernul nu a transmis punctul de vedere solicitat conform art. 111 din Constituţie şi art. 15 alin.(2) din Legea nr.500/2002 privind finanţele publice.
             Potrivit prevederilor art. 61 din Regulamentul Camerei Deputaţilor, republicat, membrii Comisiei au examinat propunerea legislativă supusă avizării, în şedinţa din  4 aprilie 2007.
            Propunerea  legislativă are ca obiect de reglementare completarea art. 10 din Legea învăţământului nr.84/1995 cu o normă prin care se instituie Bursa şcolară „Guvernul României”ce urmează să fie acordată elevilor selecţionaţi din mediul rural, capabili de performanţă, ale căror familii au venituri mici şi pentru care, iniţiativa legislativă propune să fie şcolarizaţi în unităţi de prestigiu din fiecare judeţ.
             Reglementarea instituie o discriminare faţă de elevii din mediul urban, capabili de performanţă, proveniţi din familii cu dificultăţi materiale, fiind în dezacord cu dispoziţiile art.32 alin.(4) din Constituţie.     Totodată, dispoziţiile propuse au implicaţii asupra bugetului de stat, cheltuieli pentru care iniţiatorii nu precizează sursele de finanţare, în conformitate cu prevederile art. 15 din Legea nr.500/2002 privind finanţele publice şi cu dispoziţiile art.138 alin.(5) din Constituţia României.

            Din aceste considerente, în urma dezbaterilor, Comisia juridică, de disciplină şi imunităţi a hotărât,  cu unanimitate de voturi, avizarea  negativă  a  propunerii legislative pentru completarea art. 10 alin. (4) din Legea Învăţământului nr.84/1995 republicată cu modificările şi completările ulterioare privind instituirea Bursei Şcolare „Guvernul României. 
           În raport de obiectul şi conţinutul reglementării,  propunerea legislativă face parte din categoria legilor organice, ca şi legea asupra căreia intervine legislativ.
                              VICEPREŞEDINTE,                               SECRETAR,
                               Florin IORDACHE                              George BĂEŞU
      Consilier,
      Cecilia Păduroiu

